Un avion de luptă militar din China a lansat rachete de semnalizare în traiectoria unui elicpopter al marinei australiene. Incidentul s-a petrecut pe 4 mai, deasupra apelor internaționale.
Premierul Australiei, Anthony Albanese, a declarat că i se pare „inacceptabil” comportamentul Beijingului privind acțiunea de pe 4 mai, când un avion de luptă chinez a lansat rachete de semnalizare spre direcția unui elicopter al marinei australiene.
„Tocmai am spus foarte clar Chinei că acest lucru este neprofesional şi inacceptabil”, a declarat prim-ministrul Albanese pentru canalul australian Nine Network.
Elicopterul australian, ce survola Marea Galbenă în cadrul măsurilor ONU privind sancţiunile împotriva Coreei de Nord, a fost pus în pericol de rachetele lansate în traiectoria sa de zbor.
„Cred că australienii aşteaptă o explicaţie cu privire la modul în care s-a putut întâmpla asta”, a adăugat premierul.
Premierul Albanese a transmis că statul chinez nu a oferit nicio lămurire privind acest incident, deși autoritățile de la Canberra și-au exprimat îngrijorarea prin canalele diplomatice și militare, conform Adevărul.ro.
În noiembrie, Australia a afirmat că o navă de război chineză a rănit scafandri ai marinei care se aflau în apă. Ministrul de Externe de la Beijing a susținut la acea vreme că armata „a desfăşurat întotdeauna operaţiuni profesionale în conformitate cu dreptul internaţional”.
Tensiunile de securitate dintre cele două state rămân în continuare, mai ales acum când Australia s-a apropiat de Statele Unite pentru a reduce influenţa tot mai mare a Chinei în regiunea Asia-Pacific.